พิธีเลือกสรรผู้สมัครเป็นคริสตชน

การเบิกตัว

(เมื่อเทศน์จบแล้ว พระสงฆ์ผู้มีหน้าที่สอนผู้เตรียมเป็นคริสตชน หรือครูคำสอน แนะนำตัวผู้รับการเลือกสรรให้รู้จัก ด้วยถ้อยคำต่อไปนี้)

**คุณพ่อที่เคารพ งานสมโภชปัสกาใกล้เข้ามาแล้ว ผู้เตรียมเป็นคริสตชนเหล่านี้มาขอรับศีลล้างบาป ศีลกำลัง และศีลมหาสนิทในวันปัสกา**

ประธานตอบว่า : ให้ผู้ที่ต้องรับการคัดเลือกเข้ามาพร้อมกับพ่อแม่อุปถัมภ์ของเขา

ครูคำสอนเรียกชื่อผู้เตรียมเป็นคริสตชนทุกคน และแต่ละคนพร้อมด้วยพ่อแม่อุปถัมภ์ ให้เดินไปอยู่หน้าประธาน

# การรับรองโดยพ่อแม่อุปถัมภ์

**ประธาน** บัดนี้พระศาสนจักรปรารถนาจะรู้แน่ว่า ผู้เตรียมเป็นคริสตชนเหล่านี้สมที่จะรับศีลศักดิ์สิทธิ์ในวันปัสกาหรือไม่ เพราะฉะนั้น ข้าพเจ้าขอพ่อแม่อุปถัมภ์ให้รับรองว่า เขาได้เอาใจใส่มาเรียนคำสอน ฟังพระวาจาของพระเป็นเจ้าหรือไม่

พ่อแม่อุปถัมภ์ เอาใจใส่ค่ะ-ครับ

**ประธาน เขาได้เริ่มปฏิบัติตามคำสอนที่เขาได้เรียนหรือไม่**

พ่อแม่อุปถัมภ์ ได้เริ่มปฏิบัติแล้ว

**ประธาน เขาได้เข้าร่วมพิธีมิสซาและสวดภาวนาพร้อมกับสัตบุรุษหรือ**

พ่อแม่อุปถัมภ์ เขาได้ร่วมเข้าพิธีแล้วค่ะ-ครับ

**ประธาน** บัดนี้ พ่อขอพูดกับพี่น้องที่ชุมนุมอยู่ในวัดนี้ พี่น้องพร้อมที่จะสนับสนุน รับรองผู้ปรารถนาจะเข้าเป็นคริสตชน ภาวนาให้เขา ขณะที่เรากำลังเตรียมสมโภชปัสกาหรือ

สัตบุรุษทุกคน ยินดีค่ะ-ครับ

# การถามผู้สมัคร

**ประธาน** บัดนี้จะขอพูดกับพวกท่านที่เตรียมเป็นคริสตชน พ่อแม่อุปถัมภ์และครูคำสอนของพวกท่านได้ให้คำรับรองแล้ว พระศาสนจักรเชื่อความคิดเห็นของเขา จึงเชิญพวกท่านมาในนามของพระคริสตเจ้า จะให้รับศีลศักดิ์สิทธิ์ ฉะนั้น พวกท่านที่ได้ยินพระสุรเสียงของพระคริสตเจ้ามานานแล้ว จงแสดงความสมัครใจให้คนทั้งหลายทราบ พวกท่านเต็มใจรับศีลศักดิ์สิทธิ์ของพระคริสตเจ้า คือ ศีลล้างบาป ศีลกำลัง และศีลมหาสนิท เพื่อเข้าร่วมในชีวิตแห่งพระศาสนจักรหรือ

**ผู้สมัคร** ข้าพเจ้าเต็มใจค่ะ-ครับ

**ประธาน** ถ้าเช่นนั้น โปรดบอกชื่อของท่าน

(ให้ผู้รับเลือกสรร บอกชื่อนักบุญ ชื่อ และนามสกุลของตน)

# การรับผู้สมัคร

**ประธาน** น... และ น...พวกท่านได้รับเลือกให้เข้าพิธีศักดิ์สิทธิ์ในคืนวันเสาร์ปัสกาที่จะถึงนี้

**ผู้สมัคร** ขอขอบพระคุณพระเป็นเจ้า

**ประธาน** พระผู้เป็นเจ้าทรงรักษาสัจจะต่อทุกคนที่พระองค์ทรงเรียก ดังนั้น เป็นหน้าที่ของเราทุกคนและของพวกท่านด้วย คือที่จะต้องถวายความจงรักภักดีต่อพระเป็นเจ้า พวกท่านจะต้องพยายามสนองพระคุณแห่งการเลือกสรรด้วยใจกว้าง

พิธีกร ต่อไปประธานมอบไม้กางเขนให้ผู้รับเลือกสรรแต่ละคน และประธานจะพูดกับพ่อแม่อุปถัมภ์

(แล้วหันมาทางพ่อแม่อุปถัมภ์กล่าวเตือนเขาด้วยถ้อยคำต่อไปนี้หรือที่คล้ายคลึงกันว่า)

**ประธาน** พ่อขอฝากผู้สมัครเหล่านี้ไว้กับท่าน ซึ่งเป็นพ่อแม่อุปถัมภ์ จงช่วยตักเตือนเขาและเป็นตัวอย่างดี จนกว่าเขาจะได้รับศีลศักดิ์สิทธิ์

พิธีกร เชิญยืน เพื่อยืนยันความเชื่อพร้อมกัน

พระสงฆ์ ข้าพเจ้าเชื่อในพระเจ้าหนึ่งเดียว

**สัตบุรุษ พระบิดาผู้ทรงสรรพานุภาพ เนรมิตฟ้าดิน ทั้งสิ่งที่เห็นได้และเห็นไม่ได้**

พ ข้าพเจ้าเชื่อในพระเยซูคริสตเจ้า พระบุตรหนึ่งเดียวของพระเจ้า

**ส ทรงบังเกิดจากพระบิดาก่อนกาลเวลา**

พ ทรงเป็นพระเจ้าจากพระเจ้า

**ส เป็นองค์ความสว่างจากองค์ความสว่าง**

พ ทรงเป็นพระเจ้าแท้จากพระเจ้าแท้

**ส มิได้ถูกสร้างแต่ทรงบังเกิดร่วมพระธรรมชาติเดียวกับพระบิดา**

พ อาศัยพระบุตรนี้ ทุกสิ่งได้รับการเนรมิตขึ้นมา

**ส เพราะเห็นแก่เรามนุษย์ เพื่อทรงช่วยเราให้รอด พระองค์จึงเสด็จจากสวรรค์**

พ พระองค์ทรงรับสภาพมนุษย์ จากพระนางมารีย์พรหมจารี ด้วยพระอานุภาพของพระจิตเจ้า

**ส และทรงบังเกิดเป็นมนุษย์**

พ สมัยปอนทิอัส ปิลาต พระองค์ทรงถูกตรึงกางเขนเพื่อเรา

**ส พระองค์สิ้นพระชนม์และถูกฝังไว้**

พ ทรงกลับคืนพระชนมชีพในวันที่สาม ตามความในพระคัมภีร์

**ส เสด็จสู่สวรรค์ประทับเบื้องขวาพระบิดา**

พ พระองค์จะเสด็จมาอีกด้วยพระสิริรุ่งโรจน์เพื่อทรงพิพากษาผู้เป็นและผู้ตาย

**ส รัชสมัยของพระองค์จะไม่สิ้นสุด**

พ ข้าพเจ้าเชื่อในพระจิต พระเจ้าผู้ทรงบันดาลชีวิต

**ส ทรงเนื่องมาจากพระบิดาและพระบุตร**

พ ทรงรับการถวายสักการะและพระสิริรุ่งโรจน์ร่วมกับพระบิดาและพระบุตร

**ส พระองค์ดำรัสทางประกาศก**

พ ข้าพเจ้าเชื่อว่ามีพระศาสนจักร หนึ่งเดียว ศักดิ์สิทธิ์ สากลและสืบเนื่องจากอัครสาวก

**ส ข้าพเจ้าประกาศยืนยันว่า มีศีลล้างบาปหนึ่งเดียวเพื่ออภัยบาป**

พ ข้าพเจ้ารอวันที่ผู้ตายจะกลับคืนชีพ

**ส และคอยชีวิตในโลกหน้า อาแมน**

(เชิญพ่อแม่อุปถัมภ์วางมือบนบ่าของผู้สมัคร)

# การอธิษฐานเพื่อผู้สมัคร

**ประธาน** พี่น้องที่รัก เวลานี้เข้าเทศกาลมหาพรตแล้ว เราเตรียมฉลองปัสกา บรรดาผู้ที่จะรับศีลศักดิ์สิทธิ์หวังจะเห็นเราเป็นตัวอย่าง ในการกลับใจใช้โทษบาปดังนั้นให้เราวอนขอพระเป็นเจ้า เพื่อเราทุกคนจะได้ช่วยกันสร้างคุณงามความดี จะได้รับพระพรในวันปัสกา

**ผู้อ่าน** เพื่อให้ผู้เตรียมเป็นคริสตชนระลึกถึงวันเลือกสรร ได้มีความรู้คุณต่อพระเป็นเจ้าที่ประทานพระพรนี้ตลอดไป ให้เราภาวนา

**รับ** โปรดสดับฟังเถิดพระเจ้า

**ผู้อ่าน** เพื่อให้ผู้เตรียมเป็นคริสตชนใช้เทศกาลมหาพรตนี้ สู้ทนความยากลำบากในการเสียสละและทำบุญให้ทาน ให้เราภาวนา

**ผู้อ่าน** เพื่อให้ครูคำสอนสามารถอธิบายให้ผู้ฟัง ได้ดื่มด่ำในรสพระคริสตธรรม ให้เราภาวนา

**ผู้อ่าน** เพื่อให้พ่อแม่อุปถัมภ์เป็นตัวอย่างที่ดีในการดำเนินชีวิตตามพระวรสาร ทั้งในชีวิตส่วนตัวและสังคม ให้เราภาวนา

**ผู้อ่าน** เพื่อให้ครอบครัวของผู้เตรียมเป็นคริสตชนอำนวยความสะดวก ให้เขาสามารถปฏิบัติตามการดลใจของพระจิตเจ้า ให้เราภาวนา

**ผู้อ่าน** เพื่อให้ที่ชุมนุมของเราหมั่นประกอบเมตตากิจ และสวดภาวนาตลอดเทศกาล มหาพรตนี้ ให้เราภาวนา

**ผู้อ่าน** เพื่อให้ผู้ที่ใจลังเลไม่พร้อมที่จะรับศีลศักดิ์สิทธิ์ มีความมั่นใจในพระคริสตเจ้า จะได้มาเป็นสมาชิกของชุมนุมของเรา สนิทสนมกันฉันพี่น้อง ให้เราภาวนา

**ประธาน** ข้าแต่พระเป็นเจ้า

### พระองค์ทรงเนรมิตสร้างและกอบกู้มนุษยชาติ

ขอทรงพระเมตตาต่อข้าพเจ้าทั้งหลายผู้เป็นบุตรบุญธรรม

โปรดรับผู้เตรียมเป็นคริสตชนเหล่านี้เข้าในพระศาสนจักร

เขาจะได้เป็นบุตรของพระองค์ตามพระสัญญา

อาศัยพระหรรรทาน

ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย

**รับ** อาแมน

# คำอำลา

**ประธาน**  พี่น้องที่ได้รับเลือกสรร พวกท่านได้เริ่มเทศกาลมหาพรตมุ่งสู่ปัสกาพร้อมกับเรา แล้ว พระคริสตเจ้าจะทรงเป็นหนทาง ความจริงและชีวิตสำหรับท่าน พวกท่าน จะได้พบกับเราอีกในพิธีพิจารณาความตั้งใจคราวหน้า บัดนี้เชิญกลับไปโดย สวัสดิภาพเถิด

**ผู้ได้รับเลือกสรร** อาแมน